በአዳማ ጎርፍ በሚያስከትሉ ስፍራዎች ላይ የአፈርና ውሃ ጥበቃ ስራ እየተሰራ ነው
የአዳማ ከተማ አስተዳደር በከተማዋ ጎርፍ በሚያስከትሉ ስፍራዎች ላይ የአፈርና ውሃ ጥበቃ ስራ በመስራት ላይ እንደሆነ ተገልጿል፡፡ከዳቤ ሶሎቄ ተራራ የሚነሳው ጎርፍ ከተማዋን ሲያጥለቀልቅ እና በህይወትና ንብረት ላይ አደጋ ሲያደርስ ቆይቷል፡፡የከተማ አስተዳደሩ የኮሚዩኒኬሽን ሃላፊ ወይዘሮ ዘሪቱ መኩሪያ እንደተናገሩት ክረምት በመጣ ቁጥር ቤት፣ ንብረትና ህይወት ላይ ይደርስ የነበረው ጉዳት ከፍተኛ እንደነበር አስታውሰዋል፡፡ችግሩን ለመቅረፍ የከተማ አስተዳደሩ ነዋሪዎችንና ባለሃብቶችን በማስተባበር የተለያዩ ተግባራትን እያከነወነ ይገኛል፡፡እንደ ሃላፊዋ ገለጻ ችግሩን ለመከላከል በግብርናው ዘርፍ ከሚሰሩ ስራዎች መካከል የአፈርና ውሃ ጥበቃ አንዱና ዋነኛው ነው፡፡ከዚህ በተጨማሪም ባለሀብቱን በማስተባበር በ11 ሚሊዮን ብር ወጪ በከተማዋ የውስጥ ለውስጥ ቦይ ግንባታ መከናወኑንም ገልጸዋል፡፡